3 Junie: Doen jou bes vir die Here. - Jan van der Watt - www.bybelkennis.co.za
by Mitch Kalp · Published 03/06/2017 · Updated 31/05/2017
Hand 16:1-40 (fokus 16:25-34)
Toe Paulus in Filippi in die tronk geland het, het God die tronkdeure vir hom laat oopswaai. Dit het die Filippense oortuig dat hy ŉ man van God is (16:26,30). As hy ŉ paar jaar later die brief aan die Filippense skryf, sit hy weer in die tronk, maar hierdie keer swaai die tronkdeure nie oop nie! Dit het die mense laat wonder. Wil God hom nie meer help nie? Is hy nog ŉ man van God, want waar is God nou?
In sy brief verduidelik Paulus wat eintlik gebeur. God maak nog tronkdeure oop, maar op sý manier (Lees Fil 1). As die tronkdeure hierdie keer weer sou oopswaai, sou net Paulus daarbuite op die strate gepreek het. Hierdie keer het God anders gewerk – Hy het eers aan die binnekant van die tronk gewerk, want dit was waar Hy Paulus nou wou gebruik. Paulus het in die tronk vriende gemaak met die polisie en hulle het van hom begin hou. Daarom het hulle nie meer omgegee dat die ander Christene daar buite in die dorp nou vrylik begin preek het nie. Hulle het hulle nie gevang nie, maar gelos om te preek. In plaas van een prediker, Paulus, was daar nou baie wat tussen die mense daarbuite gepreek het. Paulus se tronkdeure moes toe bly, sodat daardie Christene se “tronkdeure van vrees” kon oopswaai en die evangelie deur baie vrylik verkondig kon word.
Dit is nou regtig God aan die werk! Sy weë is nie altyd ons weë nie. Maar ons kan altyd maar sy weë vertrou. Hy weet die beste. Daarom moet ons nie te vinnig begin kritiseer as dinge vir ons lyk of dit verkeerd begin loop nie. God het ‘n plan en doel. Ons moet net ons deel so goed as moontlik doen daar waar ons nou is, watter kant van die tronkdeure dit ook al is. Doen jou bes vir die Here.
Laaste 7 Dae: 5,115
Laaste 30 Dae: 26,485